Passasiers beseer nadat vlug uit Kaapstad in Windhoek landArgieffoto Die lugredery Air Namibia ondersoek ’n voorval waartydens ses passasiers en twee werknemers beseer is toe hulle met behulp van ’n ondersteuningsmeganisme uit ’n vliegtuig gehelp is. Dié vliegtuig het Vrydag uit Kaapstad by die Hosea Kutako-internasionale lughawe in Windhoek geland. Paul Nakawa, woordvoerder van Air Namibia, sê in ŉ verklaring die operateur van die meganisme wat passasiers uit die vliegtuig moet help, het soos gewoonlik met sy pligte voortgegaan nadat die vliegtuig geland het. Die meganisme het die eerste twee passasiers van vlug SW 728 moeiteloos afgehelp. Toe hy die volgende paar passasiers wou afhelp, het die meganisme agtertoe gekantel met die passasiers nog op die toestel. Volgens Nakawa het ses passasiers en twee werknemers van die lugredery geval toe die meganisme omkeer en het ligte beserings opgedoen. Dit is nie bekend of enige van dié passasiers Suid-Afrikaners is nie. Later sou die lugredery vasstel dat een van die meganisme se gesweisde nate losgekom het. “Air Namibia erken die erns van hierdie voorval en het ŉ span van lugvaartkundiges saamgestel om ŉ ondersoek te doen,” het Nakawa gesê. Die meganisme sal nie gebruik word nie totdat dit weer veilig verklaar is.